AlexejDobrolubov/national_council_slovak_2010 huggingface dataset:
15. schôdza NR SR - 9.deň - A. dopoludnia
Dátum: 2024-06-25
Poslanec: Hajko, Jozef (KDH)
Druh vystúpenia: Vystúpenie v rozprave

32. Vážený pán predsedajúci, vážený pán minister, milé kolegyne, milí kolegovia, a máme tu ďalší zákon, ktorý je predložený v skrátenom legislatívnom konaní. Podobne ako predrečníci sa vyjadrovali k vlastne použitiu tohto inštitútu skráteného konania kriticky, tak vyjadrujem sa aj ja k tomu kriticky. Nebudem opakovať dôvody, ktoré hovorili kolegovia, v tom sa v podstate zhodneme. Ja pridám, ja pridám jeden, jeden ďalší dôvod, keď sa pozriete do doložky vplyvov, tak tam vlastne máte vyčíslené, vyčíslené všade, že žiadne vplyvy na, na rozpočet, na, na verejné subjekty, akurát pri vplyve na rozpočet, štátny rozpočet, tam je negatívny vplyv. A pri vplyve na regióny, na samosprávy, je pozitívny vplyv. Takže na jednej strane ja pridám ten, teda pridám sa, pridám sa k tomu argumentovaniu týmto novým prvkom. Na jednej strane hovoríme o tom, že ideme, ideme sanovať nejaké škody štátu, ktoré by mohli vzniknúť, je to ozaj diskutabilné, že či v tomto prípade vznikajú štátu nejak, nejakému, ne... teda nejaké škody štátu, na druhej strane priamo v doložke hovoríme, že to bude mať negatívny vplyv na, na hospodárenie štátu, takže to by som si nechal od pána ministra rád vysvetliť. Tiež sa prikláňam k tomu, že sa vyslovene nadužíva tento inštitút skráteného legislatívneho konania. Navyše vláda prichádza s... prichá... prišla s týmto, s týmto návrhom v regióne v Rimavskej Sobote, to znamená, že ideme do regiónu, hovoríme o pomoci okresu, okresu Rimavská Sobota, Poltár, hovoríme o prečerpávacej elektrárni a tak ďalej, a zároveň pri, vychádzame v ústrety samosprávam a musíme to oznámiť v regióne. Takže vidím, vidím tam dosť veľa, veľa ako aj iných, iných motívov ako vyslovene, vyslovene pomôcť. Vidím tam dosť veľa ako marketingu. Ale aby som bol konkrétny, my, čo sa týka tohto návrhu, samozrejme, že ho vítame, lebo sa to roky neriešilo, a, a rád by som položil pánovi ministrovi, využijem jeho príležitosť aj v tomto prípade, otázku. Vieme, ako vznikal Slovenský pozemkový fond. Vieme, čo, aký, aký majetok spravuje Slovenský pozemkový fond. Máme v tomto zákone aj nejakým spôsobom ošetrené alebo ste uvažovali nad tým, pán minister, uvažovala nad tým vláda, že či nejakým spôsobom nebudú zasiahnuté reštitučné nároky niektorých, niektorých ľudí, pretože vieme, že z tohto, z tohto fondu sa uspokojujú reštitučné nároky. A keďže pôjde o, predpokladám, dosť rozsiahly objem, ktorý tu nemáme vyčíslený, ale asi rozsiahly, rozsiahly objem pozemkov, ktoré pôjdu, ktoré, ktoré prevedie Pozemkový fond na, na samosprávy, takže či tam hrozí nejaké riziko alebo či vôbec vláda o tom uvažovala, či takéto riziko môže vzniknúť, že sa prevedú pozemky, na ktoré možno budú reštitučné nároky ešte v budúcnosti. Túto otázku kladiem aj preto, lebo vidíme, že ak by to pripomienkové konanie, teda keby ten zákon sa nepredkladal v skrátenom legislatívnom konaní, tak by bol priestor na to, aby sme sa týmito vecami zaoberali, ale možno sa tým vláda zaoberala, neviem. Rád si to nechám vysvetliť. Ďakujem za pozornosť.
15. schôdza NR SR - 9.deň - A. dopoludnia
Dátum: 2024-06-25
Poslanec: Hajko, Jozef (KDH)
Druh vystúpenia: Vystúpenie v rozprave

6. Vážený pán predsedajúci, vážený pán minister, ja túto príležitosť využijem, aby, vidím, že ste tu, pán minister, takže využijem na, na pár otázok, nebol som pri prvom čítaní, ospravedlňujem sa, ale v tomto momente, keď máme druhé čítanie pred sebou, predsa sa len opýtam, v každom prípade vítam každý krok, ktorý bude spieť k tomu, že sa zrýchli čerpanie eurofondov. Podľa poslednej správy, ktorú tu máme, tak čerpanie eurofondov z toho nového programového obdobia 2021 – 2027 predstavuje zatiaľ niečo pod 2%, a pritom sme už v polovici nového programového obdobia, takže vyzerá to dosť hrozivo a vyzerá to, že, myslím teraz reálne čerpanie, to, čo bolo vyplatené, vyzerá to hrozivo a že asi budeme tiež šturmovať, ako sme šturmovali pri predchádzajúcom programovom období, však napokon dobiehame to ešte dnes. Ale v každom prípade vítam každé opatrenie, ktoré umožní rýchlejšie čerpanie eurofondov a v akejkoľvek pomoci, ktorá prichádza z Európskej únie. V tomto prípade ide o návratnú pomoc, to znamená, tá moja otázka, využívam túto príležitosť, moje vystúpenie bude krátke, tá moja otázka znie, či máte nejaký, nejaký prieskum, či je záujem o túto pomoc, či bude zo strany poľnohospodárov záujem o túto pomoc, prípadne ak ten záujem nie je, tak že či nejakým spôsobom chcete ten záujem, nejak motivovať tých poľnohospodárov, aby sa hlásili o tieto prostriedky. A druhá otázka znie, či ide, či ide o vyslovene o účelovo viazané prostriedky, to znamená, že na konkrétny účel, na ktorý si budú môcť poľnohospodári tieto peniaze požičať, pretože vidíme, že je pri prideľovaní priamych platieb, stále sú tu problémy. To sú vlastne dve otázky, ktorú, ktoré ma naozaj, budete ochotný, pán minister, na ne odpovedať, tak budem vám povďačný.
15. schôdza NR SR - 8.deň - A. dopoludnia
Dátum: 2024-06-21
Poslanec: Hajko, Jozef (KDH)
Druh vystúpenia: Vystúpenie s faktickou poznámkou

46. Vážený pán predseda, ja vás pozdravujem. Budem reagovať na svojho predrečníka. Rovnako ako uznávam ako dôležitosť tejto inštitúcie, mimoriadnu dôležitosť a takisto beriem na vedomie, že ako sa roky sťahujete z jednej inštitúcie do druhej, z jednej budovy do druhej. V tejto súvislosti sa chcem aj opýtať, že či nejakým spôsobom vyvíjate snahy, aby na Slovensku vzniklo Múzeum obetí komunizmu, lebo bolo to v programovom vyhlásení minulej vlády a vlastne v súvislosti s touto novou budovou, kam by ste mali prejsť, tak ak som dobre zaregistroval, tak že súčasťou tejto, v tejto budove by malo byť aj toto múzeum. Takže poprosím vás o odpoveď.
19. schôdza NR SR - 14.deň - A. dopoludnia
Dátum: 2024-10-03
Poslanec: Hlina, Alojz (SaS)
Druh vystúpenia: Vystúpenie s faktickou poznámkou

158. Ďakujem pekne za poznámky. Ja som kolegom z klubu avizoval, že chcem vystúpiť v treťom čítaní dávnejšie, aj som, teda sme hľadali, aby som bol, a chcel som vystúpiť v kontexte pozmeňováku, aby som neporušoval rokovák. Keď však prišiel do sály Robert Fico, tak som povedal kolegom, stavím sa, že sa prihlási do rozpravy aj Igor Matovič, a stalo sa, mal som pravdu. A čo tým chcem povedať? Že... z toho, čo som povedal, mám pocit, že sa niekde o tom možno trošku aj rozprávajú, že možno to niekde na milisekundu možno aj uniklo, zazvonilo, že či náhodou v niečom nebola pravda. Bojím sa však teraz, Igor, že prídeš ty, všetkým vynadáš do gaunerov, zlodejov, mafiánov, nakričíš, nabliakaš, potom zostane taká trpká chuť a úplne s kľudným svedomím zahlasujú všetci za, lebo ty, takže ja využijem túto moju faktickú poznámku na to, aby som ťa poprosil, a chcem ťa naozaj poprosiť, že skús byť, vieš, tak vecný, ako obidvaja máme problém s emocionalitou, to vieme, ale že byť tak vecný, ako sa len trochu dá, hej, aby sme upozornili na to, čo je problémom toho schvaľovaného zákona v terajšom hlasovaní, ktorý je v treťom čítaní. V tomto kontexte. Aby zase to nezmietli zo stola, že len tu bliakame a porušujeme rokovací poriadok. Chcem ťa naozaj o to poprosiť, buď vecný, ako sa len dá, ide naozaj o veľa, ide o miliardy. Ďakujem.
19. schôdza NR SR - 13.deň - B. popoludni
Dátum: 2024-10-02
Poslanec: Hlina, Alojz (SaS)
Druh vystúpenia: Vystúpenie s faktickou poznámkou

115. Ďakujem pekne. To je presne tých desať minút, že vlastne neviete to a, pán Hazucha, skúsim, neviem, či sa mi to podarí v dvoch minútach, ale, pri všetkej úcte, asi ste nepodnikali, ale viete, že ten podnikateľský svet má svoje špecifiká. Áno, môžu zareagovať tie firmy dodávateľské, pretože povedia: vieš čo, neplať mi kartou, dám ti skonto jedno euro. Hej? Čiže neplať mi kartou, dám ti skonto. Viete, je to, nie jedno euro, jedno percento, to je také akože nič. Z podnikateľskej skúsenosti hovorím. Ale ja vám garantujem, že v trhovom mechanizme sa nájde iná firma, ktorá si dá bilbordy: u nás platíte a môžte platiť kartou. U nás platíte a môžte platiť kartou. Otvoria platobné brány, nebudú tu rozpakovať, budú sanovať, potrebujú ten poplatok vnútri k sebe, nebudú o tom hovoriť a budú to ponúkať ako dodatočný benefit, hej, tomu zákazníkovi, lebo viete, to jedno percento sa vám neodzrkadlí, budete to mať akože v rámci full servisu, ešte okrem iného dodávky, dovezieme, neviem čo, ešte si môžte u nás zaplatiť cez platobnú bránu kartou. Bum! A je po transakčnej dani. A miliarda pre banku. Čiže naozaj by som sa prihováral k tomu, že okej, ak teda sme v línii, že šetriť treba, ale šetrime tam, kde sa naozaj dá, a bankám, ak teda neni stanovená priorita socialistickej vlády, že bankám treba poslať teraz miliardu, tak sa skúsme zastaviť, hej, skúsme zastaviť a skúsme to vylepšiť aj s tým rizikom, že ja budem ten, ktorý to bankám nedoprial, a potom, keď sa mi pokazí biznis, tak som zvedavý, kde sa budem sťažovať, lebo nedostanem od nikoho úver, hej, lebo som (povedané so smiechom) pokazil bankám, bankám kšeft. (Reakcia z pléna.) A, ale naozaj, naozaj je to vážna vec. Takto, ako je to predložené, v aplikačnej praxi, priznajte sa k tomu, proste je to tak, logika veci hovorí jasne. Dáte bankám miliardu.
19. schôdza NR SR - 13.deň - B. popoludni
Dátum: 2024-10-02
Poslanec: Hlina, Alojz (SaS)
Druh vystúpenia: Vystúpenie s faktickou poznámkou

28. Ďakujem pekne. Ticho, počujete to ticho zo strany bánk? Všímate si, že nikto nič. Prichádzame naozaj so zásadnými zmenami v ekonomickom priestore, počuli ste niekde nejakú, niečo z banky, žeby sa niekto ozval? Vedia prečo. Vedia, že keby to už dnes prešlo, a čo je taký vlastne paradox a zároveň také avízo na moje večerné vystúpenie, predpokladám, že pôjdem večer, pán minister, vysvetlím vám to, vysvetlím vám to, že s čím ste ako socialisti prišli. Vy idete od každého občana z tejto krajiny vyzbierať po euríčku, po centíkoch a bankám idete prihrať, hrubý môj odhad je 1,5 mld. eur. Vysvetlím vám ako, pán minister, by ste neverili, a ja si dokonca myslím, že vy ste to ani nevedeli, preto je vám to potrebné vám to vysvetliť. A verte, že nepreháňam, verte, že nepreháňam, a verte, že preto sú tie banky ticho. A čoraz viac sa mi zbiera, čo si zbieram dáta, dáta si k tomu zbieram a presne viem, ako to dopadne. A naozaj bude to prekvapivé, tak prípadne, neviem, či tu vtedy budete, keď budem mať to vystúpenie, ale robím si malé avízo na to, že čo robí socialistická vláda. Vláda Roberta Fica, ktorý v kancelárii mal Jánošíka, ktorý vraj bohatým bral a chudobným dával, kdežto dnešní karpatskí socialisti chudobným berú a tým, čo majú dosť, idú pridať. Naozaj, pán minister, by ste neverili, ale je to tak, ako hovorím.
19. schôdza NR SR - 12.deň - A. dopoludnia
Dátum: 2024-10-01
Poslanec: Hlina, Alojz (SaS)
Druh vystúpenia: Vystúpenie s faktickou poznámkou

20. Ďakujem pekne. Trošku som smutný z toho, že ste sa mi nevenovali, a pritom vy ako odborníci na sociálne siete musíte vedieť, že príspevok, ktorý mal 1 300 zdieľaní a okolo 300 000 videní, tak asi niekde, niekde niečo zarezonoval. Tak ja to teda pre istotu zopakujem, hej? Vyhli ste sa tomu, čo som ja hovoril, že prečo ako veľkí priatelia sektorových daní nehovoríte o dani zo zbrojárstva? To šľape teraz jak hodinky, hej? To ste obišli. A tu ste hovorili o tom a ja som aj hovoril v čom inde, ale to zbrojárstvo vôbec nezaznelo a viete, ak máte problém s energo- firmami, lebo bolo nejaké memorandum a podľa mňa sa to dá splitnúť, sú distribútori a sú výrobcovia. Tak netrápte výrobcov a prečo nezaťažíte distribútorov? Lebo sa bojíte distribútorov, lebo tam sú chlapci, ktorí vám nedovolia zdvihnúť nič, ešte budú žiadať od vás pomoc na vykurovanie bazénov. A viete, ešte by sa dalo veľa povedať, ja poviem aj teda v mojom vystúpení k tej transakčnej dani možno pre zjednodušenie vysvetlenia, živnostník, ktorý si kúpi Hiltku - vŕtačku, tak zaplatí z toho tých 0,4 % transakčnú daň. Chlapík, ktorý si kúpi S Mercedes, hej, tak zaplatí 40 euro daň, maximálne, hej? To znamená, všetko, čo je do 10-tisíc euro faktúra, do 10-tisíc je to tých 0,4, nad 10-tisíc euro je to stále 40 euro. To znamená, že nejaká veľká firma, ktorej dvakrát niekto vyfakturuje za dodávku plynu dve faktúry, ja neviem, po 20 miliónov euro, tak zaplatí 80 euro. Ale chlapík, ktorý si bude kupovať vŕtačky, vrtáky a neviem čo, tak bude zaťažovaný touto. Čiže nie som si celkom istý, či je to sociálno-demokratická daň, lebo tak ste ju nazvali. Ale viac v rozprave. Ďakujem pekne.
19. schôdza NR SR - 10.deň - B. popoludni
Dátum: 2024-09-26
Poslanec: Hlina, Alojz (SaS)
Druh vystúpenia: Vystúpenie s faktickou poznámkou

98. Pán kolega, nič v zlom, ale vy ste koho počúvali, lebo ja som teda hovoril v tom mojom vystúpení, minimálne päť bodov som hovoril, ale myslím, že by to kľudne vydalo na tých 2,6 či 2,7, či koľko chceme, hej. Zrušiť trináste, úspora na chode štátu, daňová medzera, dodatočné zaťaženie zbrojársky firiem a keby už že celkom šlo, tak ešte aj preformátovať tie sociálne výdavky zo zbrojárskych výdavkov. A, pán kolega, ja neviem, my žijeme fakt iné svety. Však dajte si do gúgla zbrojárske podniky na Slovensku a čo vám vyhodí. Však ja to čítam stále, veď ja čítam, ja čítať som sa naučil ešte na ZDŠ-ke. Naozaj však to, ale to dáva aj logiku, lebo je vojna kúsok od nás, hej, však vy, ktorí ste za mier, teda to viem, to som už počul, ale tá vojna umožňuje tým firmám zarábať a zarábajú, a prečo ste ich dodatočne nezaťažili. Prečo Roba Kaliňáka pošlete nakupovať po všetkých výstavách? Z tej biedy. Tu nebude na plienky. Prosím vás, nebudú mať na plienky v DSS-kách. Nebudú. Bude taký problém. Ale hlavne, že budeme mať Oshkoshé alebo ja neviem, čo to budeme mať, 4x4 za 800 mil. Viete, že jak sa vám bude voziť na takom Oshkoshi, hej, ktorý vám aj tak zostrelia z radaru a dronom do hodiny nato, ako s ním vyjdete z garáže. Hej, na čo je to, keď budete mať ľudí, s prepáčením, pokakaných v DSS-kách. Tak si naformátujte priority. Veď ste socialisti, preboha, nie? Ja ako pravičiar by som si to možno mohol viacej dovoliť a vy ako socialisti by ste nemali ani pripustiť takú debatu, že vymeníte o nepostaraných dôchodcov v DSS-kách, ale budete mať Oshkosh a potom ho predstavíte, keď bude SNP, tak ich vytiahnete, natriete nejakým olejom a vytiahnete na nejakú parádu. Nie? Niečo nesedí na tom príbehu. Ďakujem.
33. schôdza NR SR - 8.deň - A. dopoludnia
Dátum: 2025-04-04
Poslanec: Horecký, Ján (KDH)
Druh vystúpenia: Vystúpenie s faktickou poznámkou

187. Ďakujem, pán predseda poslaneckého klubu PS, za tvoje vystúpenie. Nuž, ja by som chcel vedieť, čo v našom návrhu, myslím v návrhu KDH ústavných zmien, sťažuje a ako život nejakej skupiny ľudí? Celý ten návrh bol starostlivo pripravovaný práve za účelom, aby sa prirodzene usporiadalo a v ústave zvýraznilo, aké rozdelenie kompetencií a zodpovednosti zodpovedajúce nielen prirodzenému právu, primárnemu právu, ale aj medzinárodným princípom, ktoré sú ukotvené v normách, ktoré som citoval. Znovu a znovu vyhlasujem, že toto bol náš najúprimnejší a hlavný účel, aby sme tieto veci ukotvili, aby sme našli spoločenskú, celospoločenskú dohodu na nich, aby neboli predmetom, ako ste to nazvali, nejakých dymových clôn alebo pseudopolitického zápasu. KDH nikdy nehovorilo nijak inak, než že nám záleží na dôstojnosti každého človeka, ale... a to sa týka napríklad aj celibátne žijúcich kňazov, rehoľníkov, singlov, ľudí, ktorí sú povedzme lesby, gayovia. Nikomu neprikazujeme, ako má žiť, ale táto už vyspelá spoločnosť má otvorenú náruč pre všetky takéto formy života, pre ktoré sa ľudia rozhodnú, ale nemôžeme opomenúť, že jediný nositeľ pokračovania života, ľudskej civilizácie je mama, otec a deti a na tomto je založená existencia ľudstva od jeho vzniku, a pokiaľ sa ľudstvo rozhodne existovať, Európa a aj Slovensko, tak aj ďalej. Ďakujem za pozornosť.
33. schôdza NR SR - 8.deň - A. dopoludnia
Dátum: 2025-04-04
Poslanec: Horecký, Ján (KDH)
Druh vystúpenia: Vystúpenie s faktickou poznámkou

97. Ďakujem za slovo. Pán kolega Milan Majerský, ďakujem ti za tvoj štátnicky prejav, pretože hovoríme o ústave, hovoril si o dlhodobej histórii alebo o dlhodobej, o dlhodobom úsilí kresťanských demokratov budovať Európu od vzniku Európskej únie až po vznik slobodného, demokratického Slovenska. Ja som bol podielny pri tvorbe nášho ústavného návrhu zákona a bol som veľmi spokojný s tým, že keď sme formulovali každé jedno ustanovenie, tak ako si ich ty predstavil, tak sme mysleli na všetkých ľudí na Slovensku. Náš ústavný návrh zákona nie je naklonený v prospech nejakej vyčlenenej skupiny ľudí a v neprospech druhej. Usilujeme sa o spoločné dobro. Sami máme skúsenosť z novodobej histórii s neslobodou, s totalitou voči slobode svedomia, voči slobode vyznávať svetonázor, náboženské presvedčenie alebo ho aj nevyznávať, nemať, máme túto skúsenosť a sme z nej poučení. Preto vieme, že dobré je naozaj iba to, a princípy dobré, ústavné, celoštátne sú iba také, ktoré myslia, zahŕňajú každého človeka. A ja som presvedčený, že náš ústavný návrh túto povahu má. Napríklad keď je reč o adopcií detí, prosím, hovorme o našom návrhu zákona, tak aj dnešná úprava zákona, rôznych zákonov rozlišuje medzi rodičom, to znamená poťažmo biologickým rodičom, a medzi zákonným zástupcom alebo náhradným rodičom. V tomto prípade, ani v tomto prípade nevyčleňujeme a nediskri... (Prerušenie vystúpenia časomerom.)
33. schôdza NR SR - 3.deň - A. dopoludnia
Dátum: 2025-03-27
Poslanec: Horecký, Ján (KDH)
Druh vystúpenia: Vystúpenie s faktickou poznámkou

85. Ďakujem za slovo, pán predseda. Nuž, pán kolega Szalay, ja vás nebudem prekvapovať nejakou partizánčinou príspevku z oblasti zdravotníckej starostlivosti, ale pozorne počúvam túto rozpravu a chcem sa k nej vyjadriť tak rádoby štátnicko-manažérsky, pretože doma som v rezorte vzdelávania a školstva, ten sa v niečom podobá na rezort zdravotníctva. A teraz, pri všetkej úcte, lebo ja viem, že keď sa človek cíti v ohrození života, zdravia, tak to sa stane veľmi rýchlo prvou prioritou. Ale predstavte si, môj názor je, že budúcnosť a prosperita Slovenska ani tak nezávisí od kvality poskytovanej zdravotníckej starostlivosti, ako od schopnosti vybaviť našu pracovnú silu, našich ľudí konkurencieschopnosťou a tým, čo potrebujeme uspieť v tomto svete. No ale je jasné, že keď zdravotníci majú oveľa bližšie ku tej citlivej koži každého jedného z nás, tak pre mňa je fascinujúce počúvať v tejto rozprave, že sa tu v otázkach života a smrti pri toľkých peniazoch, rádovo nad miliardou eur, nevykonáva dôsledná kontrola. Ale ja odmietam, pán kolega, to vaše zjednodušenie, že teda štát to robí dole, tak dajme preč, nazvali ste to etatizmom. V tom prípade, keby som použil tú paralelu so školstvom, tak by som musel chcieť zrušiť štátne školy a preferovať len tie súkromné cirkevné, ktoré vedia robiť dobré veci, ale touto cestou by som nikdy, nikdy, nikdy nešiel a neodporúčal, lebo sú strategické veci, ktoré si štát musí ponechať v kompetencii a regulovať. A medzi ne jednoznačne rátam tieto naše dva rezorty. Ďakujem vám za rozpravu.
23. schôdza NR SR - 9.deň - A. dopoludnia
Dátum: 2024-12-06
Poslanec: Horecký, Ján (KDH)
Druh vystúpenia: Vystúpenie s faktickou poznámkou

60. Dobrý deň. Dobrý deň. (Smiech.) Ďakujem pekne za slovo. Išiel okolo poslanec, tak som ho pozdravil. Pán rektor Habánik, ďakujem za toto, rád to počujem. Zároveň však pripomínam, že tá zmena, o ktorej hovorím, vyžaduje aj zmenu iných zákonov, napríklad zákona o duševnom vlastníctve, patentových zákonov a tak ďalej. Preto hovorím o veľkej novele, nemôžeme sa spoľahnúť iba na mechanizmus CVTI a na to, že si niekto vyšliape úzku cestičku, aby mohol realizovať to, o čom som hovoril, o potrebnom vstupe súkromného kapitálu a ďalších zdrojov do vedy, výskumu na prepojenie tohto rezortu. Tak budem to sledovať a ako som povedal v spolupráci s partnermi a s Kresťanskodemokratickým hnutím sa dá počítať ako s konštruktívnou opozíciou, ktorá vie rozpoznať, čo je celoštátny a celonárodný záujem. Ďakujem.
23. schôdza NR SR - 5.deň - B. popoludní
Dátum: 2024-12-02
Poslanec: Horecký, Ján (KDH)
Druh vystúpenia: Vystúpenie s faktickou poznámkou

121. Ďakujem pekne. Ďakujem, kolegovia, za vyjadrenia aj vám, prítomným, za vypočutie. Naozaj sa nádejam, že to, čo je v prospech státisícov ľudí na Slovensku, to, čo veľmi potrebujeme, nájsť niečo, na čom sa zhodneme, to, čo osoží mentálnemu, fyzickému zdraviu, domácemu cestovnému ruchu a uprataniu podmienok a vzťahov tak, že s tým všetky dotknuté osoby pri prerokovaní tohto zákona súhlasili. Skutočne pre nikoho z nich to nebolo maximalizované, že by to bolo nejak vylobované len pre jednu stranu, každý si vedel predstaviť ešte povedzme viac kontroly nad tým procesom, ale zákon v podobe, ako vám bol predložený, tak jednoducho je harmonizáciou záujmu všetkých a konsenzom všetkých zúčastnených. Dúfam, že sa niečoho podobného dožijeme aj v našom pléne. Ďakujem vám všetkým.
23. schôdza NR SR - 5.deň - B. popoludní
Dátum: 2024-12-02
Poslanec: Horecký, Ján (KDH)
Druh vystúpenia: Vystúpenie s faktickou poznámkou

93. Ďakujem pekne za slovo. Veľmi podporujem tento zákon a ďakujem ti, pán kolega Maroš Čaučík, že si ho takto predložil a predniesol, zdôvodnil. Prihováram sa za jeho podporu z jedného veľmi dôležitého aspektu, z aspektu vzdelávania osobnostného rozvoja mladých ľudí. Dnes sa z každej strany na človeka tlačí obľúbená lož, že veci môžeme mať hneď, okamžite, bezprácne a odkladať splácanie na neskôr. Mladí ľudia, ktorí ešte nie sú zrelí a dospelí, osobitne deti, vidia v dnešnom svete veľké sociálne rozdiely a veľmi potrebujú, majú túžbu sa dotiahnuť medzi tých, ktorí sa nazývajú inflluencermi, ktorí sú prezentovaní ako celebrity alebo bohatí ľudia, ktorí si môžu veci dovoliť. Nedokážu vyhodnotiť a nerozumejú riziku, potenciálnemu vzniku závislosti, ale my dokážeme, my, tým myslím učitelia, rodičia, vychovávatelia, odborníci na pedagogiku a psychológiu, vieme veľmi presne, čo sa deje so závislosťou, ako vzniká táto závislosť na princípe dopamínu, na princípe očakávania, na princípe – ušlo mi to len o vlások. A reklamy ich o tomto presviedčajú. Tu nejde len o to, že niektorí z nich spadnú do pasce závislosti a dokážu sa dostať do situácie, ktoré som ako riaditeľ školy riešil. Že prídu exekútori, zoberú ponižujúco majetok, televízor, odevy, nábytok. Toto by som nedoprial žiadnemu dieťaťu. Ide aj o to, že sa nebuduje zdravý princíp – pracuj a budeš mať.
30. schôdza NR SR - 2.deň - B. popoludni
Dátum: 2025-02-05
Poslanec: Hargaš, Ján (PS)
Druh vystúpenia: Vystúpenie s faktickou poznámkou

51. Ďakujem za slovo. No naozaj to znie pomerne hrozivo, pán poslanec. Ja si myslím, že to minimum, ktoré by ste mohli spraviť, je to nejak odôvodniť, že prečo. Prečo to potrebujeme? Prečo to potrebujeme takto spraviť? Že to by bolo, to by bolo fajn, hej? Lebo teraz si tu zavedieme nejaké byrokratické kolečko a možno len potrebujete si robiť nadprácu, aby ste potom mohli spraviť byrokratické kilečko a odstraňovať tú byrokraciu, ktorú ste vytvorili, ja tomu naozaj nerozumiem. Že skúste nám, prosím, povedať, že prečo sa to takto robí. Pozeral som si to, v spoločnej správe nie je k tomu nejaké odôvodnenie, tak ja neviem, naozaj, veď skúste, možno tam je nejaký logický dôvod, mne sa nezdá, ale možno nám ho poviete, tak to je to minimum, čo by ste mohli spraviť. Veď to neni o tom, že či sa na tom zhodneme, alebo nezhodneme, ale to minimum by malo byť, že nám poviete, prečo to takto robíte, aj tým podnikateľom poviete, prečo to takto robíte, prečo toto potrebujeme, prečo je to nevyhnutné. Ďakujem pekne.